《黎受生遗郑子尹书四种及巢经巢诗钞》
清代·郑孝胥

吾年十二熟仪礼，闇诵全部色不挠。尔雅急就亦宿读，当时恚不云等道。

长大孤露事举业，文辞颇复心所好。数年之间失八九，偶取温习翻苦奥。

治经念自小学始，桂段严王手勘校。久闻遵义未得见，《逸字》《汗简》名尤噪。

渐怜岁月去飘忽，精力无成坐消耗。君今遗此令我愁，便恐悠悠迹如扫。

郑君朴学仍能诗，瘦硬偏工兼澹妙。一生自哀独何事，得丧何人为计较。

不如学道积毫发，入世差同饥可疗。养心聊复期尽年，火速捐书真得要。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。